Andecha Astur - Uiquipedia

# Andecha Astur

### De Uiquipedia

Esti artículu y/o parte de la información que contién fala sobre fechos que tán a asoceder y se desenrollen actualmente. Per ende, les temes y los datos tómense como temporales y pue que seyan camudaos delles vegaes.

Andecha Astur
Sigles: | AA
Fundáu en: | 1990
Secretariu Xeneral: | Arturu Xosé Bermeyu
Ideoloxía: | Nacionalista d'Izquierdes. Ún de los sos oxetivos ye algamar una sociedá socialista.
Afiliación europea: | Europa de los Pueblos
Ámbitu: | Asturies
Sede nacional: | Alvaro d'Albornoz,8,baxu,Uviéu, Asturies
Afiliaos: | ---
Colores: | Colloráu, blancu y prietu
Estáu: | N'activu
Web: | www.andecha.org

Andecha Astur (AA) ye una organización política nacionaliega y d'izquierdes d'Asturies.

## [editar] Hestoria

Asturina. Bandera nacionaliega asturiana que suel emplegar Andecha Astur

### [editar] Formación

Esta organización política foi fundada en 1990 por un seutor salíu de la Unidá Nacionalista Asturiana. UNA formárenla en 1988 los dos partíos nacionalistes asturianos daquella Ensame Nacionalista Astur (1982-1988) y Xunta Nacionalista Asturiana (1986-1988). Esti seutor formare una corriente d'opinión crítica y taba a la escontra d'una xuntura col rexonalismu interclasista que representaba'l Partíu Asturianista. Nueve miembros de la Xunta Nacional sedrán espulsaos pola postura crítica y formarán Andecha Astur. Un añu más tarde, en 1991 UNA y PAS dirán a les elleiciones xuntos como Coalición Asturiana.

### [editar] Actividá

Dende 1990 vien presentándose a les elleiciones asturianes anque nun tuvo representación na Xunta Xeneral del Principáu d'Asturies en nenguna llexislatura entovía. Nes elleiciones a conceyos vien xubiendo en candidatures convocatoria tres convocatoria.

Dende 1994 Andecha Astur convoca una movilización el 8 de setiembre que vindica como Día de la Nación Asturiana. En setiembre de 1994 convocará la primer concentración específica del nacionalismu asturianu pol Drechu d'autodetermín d'Asturies. En 1995 Andecha Astur convocará pa esti día una manifestación qu'esi añu tamién tendría'l llema específicu d'"Autodetermín". Dende 1995 Andecha Astur vien manifestándose polos "derechos nacionales d'Asturies".

Andecha Astur cellebra a finales de Mayu dende 1998 el Día d'Andecha como día del partíu y de conmemoración de la declaración de soberanía de la Xunta Xeneral del Principau'l 25 de mayu de 1808. La conformación d'esti día suel ser una intervención política, xinta popular, musica asturiana....El Día d'Andecha nun tien una sé afitada y asina vien cellebrándose en dellos conceyos como Riosa, Carreño, Noreña, Sieru o Parres.

Nes elleiciones de 1996 al Congresu y al Senáu presentó les candidatures n'asturianu nun siendo almitíes pola Xunta Ellectoral por tar en Llingua Asturiana.

Nel añu 2000 algamó una sentencia hestórica del Tribunal Constitucional tres ser denegaes les sos candidatures en Llingua Asturiana a les elleiciones estatales. La sentencia permitía a les organizaciones polítiques presentar les candidatures n'asturianu, drechu que se-y negare nes elleiciones estatales de 1996.

En 1999 presentóse tamién a les eleiciones Europees algamando más de 7000 votos en tol estáu. En 2004 presentaráse otra vuelta a les ellecciones al Parllamentu Européu pero esta vegada dientru de la coalición Europa de los Pueblos, qu'integraba formaciones nacionaliegues d'estremaos paises del Estáu, algamando un representante, Bernat Joan. David Rivas foi'l representante d'Andecha Astur na llista.

## [editar] Ideoloxía

Andecha Astur ye una organización política nacionalista d'izquierdes. Ente les sos bases ideolóxiques alcuéntrense:

- La rialidá nacional Asturiana: Asturies ye una unidá xeográfica, hestórica, social, cultural y llingüística que la conforma comu país estremáu: ello ye una nación.
- El drechu d'autodetermín. Andecha defende l'exerciciu del drechu que tien el Pueblu Asturianu a autogobernase, decidiendo por sigo mesmu'l so modelu económicu, cultural, social, políticu y llingüísticu y a encadarmar comu-y pete les sos rellaciones colos pueblos y estaos que lu arrodien.
- Poder políticu pa la recostruición nacional. La Soberanía y l'Autodetermín del Pueblu Asturianu y les instituciones qu'ésti encadarme pasen por recuperar la capacidá y el poder políticu afayaizu pa garantizar la reconstruición económica, cultural, política, social, llingüística ya hestórica d'Asturies.
- L'Asturianu: Llingua Nacional d'Asturies, la seña cimera de la identidá coleutiva. La oficialidá de la Llingua Asturiana ye por tanto vindicación d'Andecha Astur.
- Pola clas trabayadora. P'Andecha Astur la inxusta realidá na que s'atopa la sociedá asturiana fai necesario l'algame d'un sistema social más xustu y llibre onde'l Pueblu Trabayador protagonice una fonda tresformación p'algamar una sociedá socialista, igualitaria, non sesista, desmilitarizada, ecolóxica y con especial pricuru haza los seutores qu'anguañu s'atopen marxinaos o amenorgaos.
- La democracia participativa tamién ye un enfotu d'esta orgnización política. Democracia participativa que garantice'l respetu, l'encadarmamientu y potenciación de les estremaes manifestaciones de la voluntá popular.
- Ecoloxistes. La defensa del mediu ambiente ye un puntu basicu p'Andecha Astur ya que'l pueblu que llucha pola so identidá tien de pescanciar y asumir la defensa de la tierra cola que s'identifica.

## [editar] Mocedá

Manifestación de Darréu en La Felguera (07-10-2006)

La organización politica de mocedá d'Andecha Astur ye Darréu -mocedá nacionaliego- que furrula dende l'añu 2004 preséntándose nel Día la Nación Asturiana d'esi añu. Dende 1999 fasta 2004 furruló como tal Andecha Mocedá(AM). Darréu xurdiría d'un procesu de tresformación tres la desapaición d'AM. Darréu edita la revista Írguite como voceru nacional. Un miembru de Darréu ye miembru de la Executiva del partíu.

- Ver tamién:
- Día de la Mocedá Revolucionario
- Conciertos Asturies nun escaez

## [editar] Representación institucional

- Parllamentu Européu

En 2004 presentóse a les ellecciones al Parllamentu Européu dientro de la coalición Europa de los Pueblos, qu'integraba xunto a otres formaciones nacionalistes y rexonalistes (ERC, CHA, EA, PSA, CNC). Europa de los Pueblos algamó un Eurodiputáu: Bernat Joan i Marí.

- Xunta Xeneral

Andecha Astur entovía nun algamó representación na Xunta Xeneral.

- Conceyos

En (2003-2007) Andecha Astur cuenta con dos conceyales, Violeta Santapaz nel conceyu Riosa y Santiago Artime nel conceyu Carreño.

- Parroquies

Paulo Arboleya Canteli ye alcalde pedaniu de la collación de Granda (Sieru) (2004-2008).

## [editar] Resultaos Ellectorales

### [editar] A la Xunta Xeneral del Principáu d'Asturies

Añu | Votos | % | Diputaos
2007 | 2.770 | 0,5 | -
2003 | 3.821 | 0,62 | -
1999 | 2.206 | 0,36 | -
1995 | 1.948 | 0,30 | -
1991 | 1.137 | 0,21 | -

### [editar] De Conceyu

Añu | Votos | % | Conceyales | Candidatures
2007 | 2.098 | 0,4 | 0 | 12
2003 | 4.250 | 0,7 | 2 | -
1999 | 2.652 | 0,43 | 1 | -
1995 | 1.630 | 0,25 | 1 | -
1991 | 230 | 0,05 | 1 | -

### [editar] Congresu de los Diputaos

Añu | Votos | % n'Asturies | Diputaos
2004 | 1942 | 0,28 | -
2000 | 2.036 | 0,31 | -
1996 | - | - | -
1993 | 787 | 0,11 | -

### [editar] Senáu

Añu | Candidatos | Votos | Senadores

2004

- Llucía Fernández Marqués
- Xicu Xabel Fernandi Güerta
- María Sandra Santos García

- 3.059
- 2.404
- 2.202

Nengún

2000

- Ana Fernández Marqués
- David M. Rivas Infante
- Ezequiel Sánchez Díaz

- 3.549
- 2.397
- 1.877

Nengún

1996 | --- | --- | ---

1993

- Arturu Xosé Bermeyu
- Marco García Fernández
- Carme Pérez Antolín

- 1.320
- 883
- 812

Nengún

### [editar] Parllamentu Européu

#### [editar] Xunu 2004

- Europa de los pueblos 1.677 0,38% (Asturies)
- Europa de los pueblos 380.709 2,45% (Total Estatal)

1 eurodiputáu

#### [editar] Xunu 2000

- AA - 1.467 0,24 (Asturies)
- AA - 7.319 0,04 (Total Estáu)

## [editar] Enllaces esternos

### [editar] Páxines oficiales

- Páxina oficial d'Andecha Astur
- Páxina oficial de Darréu

### [editar] Sentencia hestórica del Tribunal Constitucional

-Xurisprudencia Constitucional :

- STC 27/1996, de 15 de febrero (Caso "Andecha Astur 1")
- STC 48/2000, de 24 de febrero (Caso "Andecha Astur 2")

### [editar] Otres

- Banderes del movimientu nacionalista asturianu
- Ministeriu del Interior (Fonte resultaos ellectorales)

Retrieved from "http://ast.wikipedia.org../../../a/n/d/Andecha_Astur_4186.html"

Categoríes: Nacionalismu asturianu | Partíos políticos d'Asturies | Partíos políticos socialistes

##### Views

- Artículu
- Discusión
- Revisión actual

##### Buscar

##### Otres llingües

- Aragonés
- Català
- English
- Español
- Euskara
- Galego